****

**ДОМ УЧЕНИКА СРЕДЊИХ ШКОЛА**

**ИВАЊИЦА**

## И З В Е Ш Т А Ј

## О РАДУ ДОМА УЧЕНИКА СРЕДЊИХ ШКОЛА ИВАЊИЦА

## ЗА ШКОЛСКУ 2019/2020. ГОДИНУ

**Септембар, 2020. године.**

**I. УВОД**

Дом ученика средњих школа Ивањица је установа ученичког стандарда чији је оснивач Влада Републике Србије. Право на смештај и исхрану у установи имају редовни ученици средњих школа, који то право остварују на конкурсу а у зависности од броја расположивих места у установи, успеха ученика у претходном школовању и прихода породице.

Дом је васпитно-образовна установа у којој се остварују услови за васпитање и образовање ученика, обезбеђује смештај и исхрана, културно-забавна активност, физичка рекреација, остварује социјална и здравствена заштита и задовољавају друге потребе редовних ученика средњих школа.

***Смештајни капацитети и пријем ученика у Дом***

Дом ученика средњих школа Ивањица у школској 2019/20. години примио је на смештај и исхрану 70 ученика а онда накнадно по одобрењу Министарства просвете још једног, тако да је у Дому био 71 ученик, што је рекордан број у последњих 30 година. Смештајни капацитет је најпре повећан од школске 2013/14. године у односу на претходни период за шест места, односно са 62 на 68 места, а од школске 2017/18. године повећан је за још два места. У протеклој школској години због нешто већег интересовања ученика и специфичне ситуације да су седамдесети и седамдесет и први ученик на ранг листи имали исти број бодова, а због постојања могућности, капацитет је повећан за још једно место.

За упис у Дом за школску 2019/20. годину, у првом јулском уписном року конкурисало је 77 ученика, од чега 47 девојчица и 30 дечака. Пријем докумената је обављен у времену од 8. – 20. јула. Пријем докумената обављала је трочлана комисија састављена од васпитача, формирана решењем директора установе која је извршила и бодовање и рангирање кандидата за смештај у Дом, односно која је саставила ранг листу. Сви ученици који су конкурисали за смештај у Дому испуњавали су конкурсом предвиђене услове, учинили су то благовремено и тражена документација је била потпуна. У Дом је примљено након првог конкурсног рока у јулу 68 ученика од чега 43 девојчица и 25 дечака. Два места, једно за девојчице и једно за дечаке остављена су непопуњена за ученике из осетљивих друштвених група који су конкурисали а нису добили смештај. Допунски упис за ове категорије ученика обављен је у времену од 26. – 29. августа. На овај конкурс се пријавила само једна ученица која је конкурисала а није добила смештај у јулу. Она је испуњавала услове ученика из осетљивих друштвених група пошто је њена породица стални прималац социјалне помоћи па је и примљена у дом. Пошто није било дечака из осетљивих друштвених група на једно упражњено место остављено за ту категорију ученика, примљен је први следећи ученик са коначне ранг листе који није добио смештај након јулског уписног рока.

Један ученик, дечак који је примљен у Дом у јулу по конкурсу, одустао је од смештаја, па је на његово место примљен следећи ученик са ранг листе. Обзиром да смо имали специфичну ситуацију у којој су две ученице имале потпуно исти број бодова и није било могуће направити разлику по било ком конкурсном услову и дати предност једној у односу на другу, а једна је била изнад а друга испод „црте“, упутили смо захтев Министарству просвете Републике Србије да нам одобри пријем још једног ученика преко броја конкурсом предвиђених за пријем, како би могли примити обе ученице а обзиром да су за то постојали просторни услови. Министарство просвете је позитивно решило наш захтев и одобрило нам пријем још једног ученика, тако да смо обе девојчице примили на смештај. Тако је после свега у Дом на смештај у школској 2019/20. години примљено укупно 71 ученик од чега 45 девојчица и 26 дечака. Након завршеног конкурса у јулу било је још накнадног интересовања ученика за смештај у Дому, евидентирали смо још 8 ученика кандидата који су тражили смештај у дому, од чега пет девојчица и три дечака. Наравно нисмо били у могућности удовољити њиховим жељама, пошто нису примљени ни сви ученици који су уредно правовремено конкурисали за пријем.

Интересовање ученика за смештај у нашу установу након што је претходних годинa било уједначено и износило између 70 и 75 ученика који су конкурисали за смештај, школске 2019/20. године је порасло за око 15%, обзиром да је смештај потраживало закључно са првим данима септембра 85 ученика. Ово је било и рекордно интересовање за смештај ученика у нашу установу у последњих 30 година. Имајући у виду чињеницу да се број ученика који завршавају осми разред на територији наше општине али и у окружењу, одакле углавном долазе ученици у дом, смањује, онда можемо бити више него задовољни интересовањем родитеља, односно ученика за смештајем у нашу установу. Верујемо да је разлог повећања интересовања за смештај ученика у нашој установи због побољшаних услова смештаја, живота и рада ученика у дому, што нам свакако прија и због чега смо веома задовољни. Због ограничености капацитета нисмо у могућности да задовољимо потребе свих родитеља, односно ученика за смештајем, па без смештаја остају ученици слабијег успеха у школи или они који не конкуришу благовремено за смештај.

Закључивање уговора са родитељима односно старатељима ученика који су конкурисали за Дом у првом уписном року и који су били и примљени обављено је у периоду од 26. – 30. августа, такође у овом периоду ученици су достављали потребна лекарска уверења да нема здравствених сметњи за самосталан боравак у ученичким домовима, што је била обавеза да се учини пре усељења у установу.

Расподела соба и усељење ученика у Дом обављено је у недељу 1. септембра, дан пре почетка нове школске године, што је пракса у нашој установи, дуго година уназад. Тог дана одржани су најпре родитељски састанци васпитача са родитељима ученика по већ формираним васпитним групама а потом је извршено распоређивање ученика по собама а према формираној ранг листи и на крају је обављено и усељење ученика у Дом. Ученицима је истог дана била обезбеђена и вечера. Обзиром да су сви послови и обавезе ученика и родитеља у вези пријема – усељења у Дом завршени дан раније од званичног почетка нове школске године, ученици су се могли од понедељка, 3. септембра несметано и у потпуности посветити својим школским обавезама.

## II. МАТЕРИЈАЛНА ОСНОВА РАДА

# ***Структура смештајног и другог простора***

Дом ученика средњих школа Ивањица располагао је са 3 објекта, у којима је обављао своју васпитно-образовну делатност. Они су физички одвојени један од другог али се налазе ипак у оквиру исте радне и животне целине, тако да ова одвојеност није битније утицала на услове и квалитет рада установе:

1. **Објекат за смештај ученика** у којем се налазе и две учионице, купатила, као и административне просторије, односно канцеларије. Укупан смештајни капацитет у овом објекту је био 55 места. Од тог броја за смештај девојчица користило се 8 соба са 29 лежајева, а за смештај дечака 5 соба са 26 лежајева.

Обе учионице које се налазе у овом објекту користиле су се и као ТВ сале. Већа учионица се налази у оквиру женске спаваонице и у њој истовремено може да учи 25-30 ученика. Мања учионица се налази у саставу мушке спаваонице и у њој има могућности да учи 10-15 ученика. У овој учионици смештено је и 5 рачунара повезаних на интернет које су ученици користили за потребе учења и припреме за наставу у школи али и за културне и информативне потребе у току слободног времена.

Купатила у овом објекту су заједничка. У женској спаваоници купатило има четири туш кабине, четири умиваоника и три WC шоље. Мушко купатило је мање, оно поседује по две туш кабине, умиваоника и WC шоље. Женски мокри чвор је мало комотнији пошто просечно 7-9 ученица користе један од простора за задовољавање хигијенских потреба. Код дечака у просеку 13 њих долази на једно хигијенско место. Али обзиром да један број ученика иде пре подне а други по подне у школу, те нису сви у Дому истовремено, изузев ноћу, фреквенција коришћења мокрих чворова није толико велика да не би задовољила минималне потребе ученика.

У овом објекту се налазе и административне просторије, четири канцеларије са мањим мокрим чвором.

Објекат у којем су смештени ученици подигнут је 1946. године, једноспратан је и није наменски грађен, прављен је и првобитно коришћен за потребе војске, па самим тим не одговара савременим захтевима и нормативима за Домове ученика. Употребна површина овог објекта је око 390 м2. Међутим, сталним адаптацијама, односно различитим улагањима у побољшање материјално-техничких услова, објекат је прилагођен потребама смештаја ученика и приближава се предвиђеним нормативима, односно доведен је у стање да обезбеђује неопходне основне услове за остваривање начела и садржаја васпитно-образовног рада.

1. **Објекат за исхрану ученика** (кухиња, трпезарија, магацински простор, мини вешерница, гардероба за куварице и котларница). Објекат се налази у непосредној близини објекта за смештај ученика. Овај објекат је најмлађи по години изградње а у функцији је од септембра 1999. године. У њему се налази трпезарија у којој истовремено може да обедује 60 ученика.

Објекат (кухиње са трпезаријом, магацинским простором и вешерницом) користи се од 1999. године, када је завршена његова градња и делимично опремање. Овај објекат је грађен наменски и сасвим је у добром стању. Нарочито је трпезарија пространа и функционална, али овај објекат је изграђен нелегално, па упркос накнадно урађеном пројекту и радовима који га чине безбедним и савременим и удобним (громобрани, хидранти, термоизолација, фасада, клима уређаји, додатно опремање), због нерешених имовинских односа, објекат још увек нема грађевинску и употребну дозволу, већ привремену дозволу издату да би могао да започне са радом. До данас су створени практично сви услови да и овај објекат добије потребну грађевинску и употребну дозволу, пошто је за разлику од времена када се налазио већим делом на земљи у приватној својини данас у потпуности на земљишту у власништву Републике Србије. Употребна површина овог објекта је око 140 м2 .

1. **Помоћни – вишенаменски објекат**, удаљен је од претходна два објекта око 40 метара. Раздваја их домски парк и игралиште. Користио се за слободне активности ученика: (сала за стони тенис) и за помоћне просторије: (магацин хране; магацин инвентара, резервне опреме и алата; вешерница и архиварница). Од школске 2009/10. године овај објекат се једним делом користи и за смештај ученика. Најпре је уређена једна петокреветна соба са купатилом, у којој су у школској 2019/20. години биле смештене девојчице. Од школске 2013/14. године у овом објекту се налази још једна шестокреветна соба са купатилом, у којој су претходне школске године биле смештене такође девојчице. Од школске 2014/15. године, у овом објекту је још једна мања просторија претворена у двокреветну собу. А током 2017. године, некада информатичка учионица претворена је четворокреветну собу а изграђено је у ходнику и мало купатило заједничко за ове две собе. И ове две собе са заједничким купатилом са укупно шест лежајева у претходној школској години коришћене су за смештај девојчица. Укупан смештајни капацитет у овом мешовитом објекту је 17 места.

Овај објекат је дакле, комбиноване, разноврсне намене. У њему се налазе следеће просторије: сала за стони тенис, која се користи и за различите друге, углавном слободне активности – (ово је по површини, уз трпезарију, највећа просторија коју Дом поседује и површине је 64м2), затим магацинске просторије, две просторије за потребе вешераја, четири собе за смештај ученика са купатилима. Овај објекат је последњих неколико година комплетно адаптиран, уређен и опремљен. Проблем овог објекта је присуство влаге од подземних вода и непосредна близина градског гробља. Од школске 2010/11. године у овом објекту постоји парно грејање са котлом на електричну енергију. У новембру 2018. године овај објекат је повезан са остала два објекта у јединствен систем грејања, тако што су урађене потребне термо-техничке инсталације, па се он од тада, поред котла на електричну енергију, може грејати и на чврста горива заједно са осталим објектима, што је нешто економски исплативије. Површина овог објекта је око 230 м2.

Поред 3 зидана објекта (зграде), Дом је поседовао и користио у току претходне школске године још 4 мања монтажна објекта: надстрешницу за складиштење дрва за грејање, 2 летњиковца и портирницу.

Поред објеката и затвореног простора, Дом поседује и релативно велику отворену површину у оквиру које се налазе домски парк, асфалтирано игралиште за мале спортове, мањи воћњак са засадом јабука, цветне оазе, па се живот и рад ученика у дому одвијао у пријатном и естетски уређеном окружењу...

***Структура просторија које су се користиле у раду***

* собе 17
* мокри чворови за ученике 5

(WC шоља-8; туш кабина-9; умиваоника-12)

* мокри чворови за запослене и госте 3

(WC шоља-3; туш кабина-1; умиваоника-3)

* кухиња 1
* трпезарија 1
* учионице (вишенаменске просторије) 2
* магацин за намирнице 3
* вешерница (просторије) 3
* гардероба за кухињско особље 1
* сала за стони тенис и друге спортске

и забавне активности 1

* магацин опреме, инвентара

материјала и алата 1 \*

* канцеларија 4
* архива 1

\* *Користи се просторија која се налази у објекту који није у власништву Дома*

а) Собе ученика

Дом је користио у току школске године 17 соба од којих је 12 коришћено за смештај девојчица а 5 за смештај дечака. Четири собе које се налазе у помоћном објекту су са купатилима а остале које се налазе у главном смештајном објекту, користе заједничке мокре чворове. Број кревета у собама био је два до шест.

Све собе су простране, добро осветљене а у зимском периоду адекватно загреване. Поред кревета и гардеробних ормана, собе поседују и мале ормане за обућу или књиге, сточиће, столице, фотеље, тепихе (собе за девојчице), полице, завесе и др. Подови у собама у женској спаваоници су од ламината а у мушкој је пред почетак школске године дотрајали ламинатни под замењен подом од керамичких плочица. Преградни зидови у женској спаваоници су монтажни а у мушкој спаваоници су од цигле. Спољни зидови објекта су такође грађени од цигле и дебљине су од 30 – 50 центиметара, (један део објекта поседује дупли зид), што значи да је објекат изузетно добро изолован, и у летњем периоду у њему није претопло, као што се у зимском периоду, који је много дужи, простор релативно лако загрева. Оба објекта у којима су смештени ученици у току грејне сезоне су адекватно загревани па је ученицима боравећи у њима било пријатно како за учење тако и за слободне активности и одмор. Собе у помоћном објекту су такође добро изоловане пошто су спољни зидови на објекту од цигле. А током летњег распуста 2016. године и на овом објекту је урађена термоизолација.

*Структура смештајног простора који је коришћен*

*у току школске године*

* двокреветних - 2
* трокреветних соба - 3
* четворокреветних - 6
* петокреветних - 1
* шестокреветнних - 5

б) Учионице

Једна (већа) учионица имала је улогу просторије опште намене у којој су се одржавали часови учења и културно-забавне активности а служила је и као ТВ сала као и за друге намене (педагошке активности, предавања и сл). Дом је поседовао више ТВ пријемника и музичких линија, које су ученици користили у циљу информисања, као и за културно-забавни живот у Дому. Од школске 2007/08. године, у Дому постоји и кабловска телевизија, која је инсталирана у овој просторији. Ову учионицу користе ученици оба пола.

Од школске 2010/11. године отворена је још једна учионица такође вишеструке намене али мања, која се налази у мушкој спаваоници и коју су раније користили искључиво дечаци, како за учење тако и за друге заједничке активности. И у њој постоји кабловска ТВ.

Ова просторија је детаљно адаптирана 2016. године, (замена пода, уграђене зидне плочице), од када јој је додата и још једна намена, пошто су у њу премештени рачунари из информатичке учионице и уведен интернет. У њој се сада налази 5 рачунара, 1 ТВ пријемник, као и столице и школске клупе. А од школске 2017/18. године, и она је постала заједничка, пошто је и девојчицама дозвољен приступ у њу.

АДСЛ интернет за потребе ученика уведен је 2007. године. А у међувремену је интернет појачаван и побољшаван. Ученицима је на располагању бесплатан бежични WIFI интернет од 2012. године, који је знатно побољшан почетком школске 2017/18. године и којем ученици имају сада целодневан неограничен приступ из сваке собе и целог дворишта и домског круга.

ц) Кухиња и трпезарија

Кухиња и трпезарија су опремљене адекватном опремом. За овај објекат може се рећи да је савремен и функционалан и да у потпуности одговара потребама установе. Изградњу и опремање објекта финансирало је Министарство просвете Републике Србије - Сектор за ученички стандард. Нова кухиња је у употреби од школске 1999/2000. године.

Трпезарија је пространа површине 63м2 и у њој може истовремено да обедује 60 ученика. Она се повремено користила и за неке групне активности ученика, свечане вечере, прославе, родитељске састанке и сл.

У току школске 2011/12. године, обављена је потребна процедура на увођењу ХАЦЦП стандарда, па је од јуна 2012. године, наша установа сертификована у складу са овим међународним стандардом за област пријема, припреме и послуживања хране. Иначе у току претходне 2019/20. школске године није било никаквих већих проблема везаних за област складиштења и припреме и послуживања хране и исхране ученика, осим одређених проблема везаних за поједине добављаче и њихов повремено некоректан однос према Дому у процесу испоруке намирница (квалитет намирница, пратећа документација и сл.) Упркос већим финансијским издацима за храну, него у претходном периоду, стандард у области исхране ученика није трпео, очуван је а у појединим сегментима и унапређен (проширен асортиман намирница које се користе за исхрану ученика).

У октобру 2018. године извршена је ресертификација, односно продужено важење међународних стандарда ХАЦЦП и ИСО 9001/2015, до 2021. године, од којих се први односи на безбедност хране а други на укупну делатност Дома: смештај, исхрану и васпитање.

д) Игралиште и парк

Асфалтирањем спортског терена и ограђивањем домског парка обезбеђени су повољни услови да се ученици баве спортским и рекреативним активностима у периоду пролеће-јесен. Спортски терен је 2006. године изнова асфалтиран, односно преко постојећег асфалта који је био у лошем стању пресвучен је нови слој асфалта. Овај терен ученици користе за мали фудбал, кошарку и одбојку а повремено се користи и као терен за тенис.

Дом поседује и велику зелену површину (домски парк) са клупама и различитим зимзеленим и листопадним дрвећем, што представља пријатан амбијент за боравак ученика, одмор и рекреацију, а у парку су изграђена и 2 летњиковца који представљају омиљено место окупљања ученика у слободно време. Последњих десетак година у парку је засађено 30-так нових садница различитог парковског дрвећа. Домски парк представља за установу драгоцен простор у коме ученици проводе велики део слободног времена, играју се, уче, рекреирају, нарочито у летњим месецима.

Дом располаже и користи око 40 ари земљишта у оквиру домског парка и дворишта али се старао и о око 30 ари водопривредног земљишта које се налази у непосредној околини поред реке Моравице, које смо претходно очистили од смећа и корова, уредили, пошумили и успели да очувамо од нових загађивања и злоупотреба несавесних грађана.

Почев од школске 2012/13. године па закључно са школском 2017/18. школском годином на овом земљишту је засађено и око 80 садница различитог воћа – јабуке, крушке, шљиве, трешње, кајсије, брескве, вишње и ораси. Нажалост поплаве које су задесиле наш град када се река Моравица изливала изван свог корита најпре су током априла и маја 2014, потом маја и јуна 2015, па марта 2016. године знатно оштетиле воћњак, који је потом обновљен, да би у јуну ове 2020. године незапамћена поплава скроз уништила воћњак и труд запослених да обалу реке која протиче поред Дома одржавају уређеном и чистом.

ђ) Портирница

У септембру 2009. године завршено је са изградњом мањег монтажног објекта – портирнице који се од тада користи као место дежурства радника обезбеђења који су претходно били лоцирани у васпитачкој канцеларији. Овај објекат се функционално и естетски уклапа у домски екстеријер и у потпуности одговара својој намени. Једини недостатак је у томе што није прикључен на грејање па се загрева на струју, независно од остала два објекта у његовој близини, (кухиња и смештајни објекат), што изискује нешто веће трошкове. Површина овог малог монтажног објекта је око 6 м2.

У августу 2017. године на овај објекат је постављена светлећа реклама, која ученицима и запосленима али и гостима, пружа различите корисне информације (датум, време, температура, као и различита обавештења).

е) Остале просторије

Што се тиче осталих просторија: магацини, вешернице, канцеларије и друго, може се рећи да су адекватне, да су добро и савремено опремљене и да су задовољавале потребе установе у обављању њене функције, упркос томе што поједине просторије нису имале првобитно садашњу намену, већ су се адаптирале и прилагођавале садашњој функцији.

Од школске 2011/12. године адаптирана је једна просторија у помоћном објекту за потребе вешернице, а стара вешерница у објекту кухиње је преграђена, чиме је добијен у једном делу мокри чвор у који се улази из трпезарије а други део се користи и даље делом за потребе вешераја а делом као гардероба за спремачицу.

е) Просторни недостаци и проблеми са земљиштем

Поред проблема смештајне природе (велики број лежајева у собама, недостатак купатила у собама – проблем је делимично решен последњих година), проблем у васпитно-образовној функцији Дома представљао је и недостатак адекватне просторије за библиотеку. Библиотека се налази у саставу највеће учионице, што донекле отежава и усложњава рад васпитача са ученицима у поступку евиденције и издавања књига.

Проблем са спољашњим простором односи се на непосредно окружење у којем се налази неколико приватних предузећа која донекле ограничавају и ометају рад установе и боравак деце у њој. Дом ученика располаже значајним земљиштем али један део тог земљишта је претворен у саобраћајницу коју користе и други а један део је заузет од стране предузећа „Лидер-текс“, са којим постоји спор који је привремено „замрзнут“, тако што Дом користи једну већу просторију за потребе складиштења опреме и инвентара а која се налази у објекту овог предузећа, а на име заузећа домског земљишта. Дом и даље има нерешене имовинске односе и са приватним предузећем „3.март“, као и са обе средње школе у Ивањици „Гимназијом“ и „Техничком школом“. У току школске 2018/19. године није било промена у имовинско-правним односима између Дома као државне установе и приватних предузећа из домског окружења, односно није било промена у погледу статуса и коришћења земљишта и објеката.

Овај проблем надилази наше и могућности и надлежности. Надамо се да ће се у току израде детаљног урбанистичког плана за подручје на којем се налази наш Дом водити рачуна о интересима установе и заштити њене имовине, на шта смо благовремено изнели своје захтеве и предлоге.

***Финансирање рада Дома***

У финансирању рада Дома учествовали су:

* Министарство Просвете Републике Србије,
* Корисници услуга Дома - ученици,
* Дом је имао и мање приходе од пружања услуга смештаја и исхране трећим лицима у току распуста и викендима када ученици нису били у Дому и приходе од продаје отпадног материјала и надокнаде штете почињене од стране ученика и наплате штете од осигурања.

Министарство просвете финансирало је зараде радника у Дому и материјалне трошкове Домa, као и путне трошкове - трошкове доласка запослених на посао и одласка са посла. У том финансирању није било кашњења нити других проблема, већ се оно одвијало уобичајеном динамиком.

Од октобра 2011. године, није мењано учешће Републике Србије у финансирању боравка ученика у Дому. Партиципација ученика последњи пут је повећана првог октобра 2013. године и она и сада износи **5.358,00** динара по ученику на месечном нивоу. Тако да је структура цене смештаја и исхране у школској 2019/20. години изгледала овако:

Цена смештаја по ученику: 10.075,00 динара – 100%. Од тога је Република плаћала 8.827,00 динара – 87,61%, а родитељи (старатељи) ученика 1.248,00 динара – 12,39%.

Цена исхране по ученику дневно износила је 401,00 динар – 100%. Од тога је Република плаћала 264,00 динара по ученику – 65,83% а родитељи (старатељи) 137,00 динара дневно – 34,17%.

Укупни приходи из буџета Републике Србије за редовну делатност установе у школској 2019/20. години били су, због ванредног стања уведеног у земљи због вирусне пандемије и прекида наставе у школи 15. марта, мањи, и износили су 9.271.247 динара, у односу на претходну годину када су износили 10.644.681 динара.

Сопствени приходи остварени по основу уплата ученика износили су 2.286.348 динара што је много мање него што је 3.178.882 динара, колико је било претходне школске године. Приходи остварени по различитим другим основама (не рачунајући у њих партиципацију ученика за смештај и исхрану), у школској 2020/21. години износили су 124.682 динара у односу на 163.000 динара од годину дана раније.

Од осигуравајућег друштва наплаћено је 11.500 динара у односу на 114.034 динара претходне године на име кварова на машинама и уређајима који су били осигурани. Од ученика није наплаћена никаква штета за разлику од претходне године када је наплаћена у износу од 40.200 динара.

Приходи по свим основима су значајно смањени у односу на школску 2018/19. годину али су у исто време и расходи били мањи, пошто ученици нису били у дому већи део другог полугодишта.

За 2020. годину установа је по основу посебног захтева Министарству просвете за потребе текућег и инвестиционог одрржавања добила средства у износу од око 3.128.120 динара, намењена адаптацији и проширењу спортског терена. Радови су, у време састављања овог извештаја били још у току.

***Организација рада и кадар Дома***

Организација рада Дома била је усклађена према организацији рада школа, трајању школске године и потребама ученика.

Дом је радио у континуитету од 01. септембра 2019. године до 31.08.2020. године, свакодневно, свих 365 дана. Након увођења ванредног стања у земљи 15. марта, ученици су се иселили из Дома, па је Дом радио у специфичним околностима и у смањеном обиму. У овом периоду од 15. марта па до укидања ванредног стања 6 маја, Дом је своје послове обављао уз минимум присуства радника а један мањи део послова поједини радници су обављали и од куће. Посебно је измењен план рада и обим посла васпитача.

У време државних празника и за време школских распуста у Дому је организовано дежурство или се одвијао рад пуног или слабијег интезитета у зависности од потреба посла. У време школских распуста, посебно летњег, када су запослени користили годишње одморе, рад Дома се одвијао по измењеном скраћеном режиму рада.

Питање целокупног живота и рада ученика у Дому регулисано је Планом рада Дома и Правилником о кућном реду Дома, као и другим актима, који имају за циљ да се обезбеде услови за нормалан рад и живот ученика.

На реализацији програма рада Дома учестовао је следећи кадар:

* + директор 1
  + васпитачи 3
  + секретар 1
  + финансијски радници 2
  + економ-набављач 1
  + кухињско особље 3
  + радник обезбеђења 3
  + спремачица 1
  + ложач-домар 1

Укупно запослених у Дому је било 16, што је у складу са Правилником о систематизацији радних места који је донет у јуну 2018. године и на који је добијена сагласност Министарства просвете. Од 16 запослених 14 су имали статус запослених на неодређено време а два радника су радила на одређено. У јуну је још један радник (економ), примљен у радни однос на неодређено време, па је само на једном радном месту (васпитач) радник упослен на одређено време, до окончања поступка избора новог директора који је у току. Новим Правилником о систематизацији измењени су називи радних места код једног броја запослених и у односу на претходни прецизиран је опис послова.

Дом је са расположивим кадром обављао квалитетно све послове који су му од државе поверени, упркос неким проблемима са радом појединих радника. Дому тренутно недостаје стручни сарадник, педагог или психолог у циљу подизања квалитета васпитног рада и пружања специфичних услуга помоћи ученицима у свакодневном животу и раду, још један васпитач како би се обезбедило дежурство васпитача и у ноћном периоду, што до сада није био случај, као и један радник који би делом радног времена обављао послове помоћног радника у кухињи а делом послове спремачице, како би се олакшао рад куварицама, који је нарочито задњих година отежан због нових обавеза и повећања обима посла који проистичу из унапређења квалитета исхране и увођења ХАЦЦП стандарда у пословању, односно како би се, на другој страни растеретио од прекобројних послова један једини радник који ради на комплетним пословима хигијене (вешерај, пеглање, чишћење, спремање). Новим Правилником о систематизацији радних места предвиђена је могућност финансирања једног радника на овим пословима из сопствених прихода установе у наредном периоду. Обзиром да се ради о установи са малим бројем ученика, није могуће адекватно решити све кадровске потребе. Због овакве ситуације принуђени смо да сви радници, поред специфичних послова свог радног места, обављају и друге послове за које немамо упослених радника (послови педагога, психолога, библиотекара, благајника, магационера, службеника за јавне набавке, референта противпожарне заштите, лица задуженог за безбедност и здравље на раду, ложача, рекреатора- слободне активности ученика, вешерке, пегларке, возача, физичког радника итд.)

***Капацитет Дома***

Капацитет Дома у претходној школској години на почетку је био 70 места а касније крајем септембра је повећан по одобрењу министарства за још једно место. На почетку школске 2019/20. године у Дому је било 45 девојчице и 26 дечака. Девојчица је било за 7 више него претходне године а дечака за 6 мање. Када је 15. марта обустављена настава у школи због увођења ванредног стања у земљи, смештајни капацитет је био сасвим попуњен а структура ученика остала је иста као и на почетку школске године.

***Структура ученика***

*Структура ученика по полу и узрасту*

*на почетку школске године била је следећа:*

|  |  |  |  |  |  |  |
| --- | --- | --- | --- | --- | --- | --- |
| Пол | Разред | Први | Други | Трећи | Четврти | Свега |
| -Дечаци | | 5 | 7 | 9 | 5 | 26 |
| -Девојчице | | 17 | 10 | 11 | 7 | 45 |
| **УКУПНО**: | | **22** | **17** | **20** | **12** | **71** |

*Ученици су похађали следеће школе***:**

|  |  |  |  |  |  |  |
| --- | --- | --- | --- | --- | --- | --- |
| **Школа** | | **Девојке** | | **Дечаци** | | **Укупно** |
| Гимназија | | 11 | | 5 | | 16 |
| Техничка школа | | 34 | | 21 | | 55 |
| **Укупно** | **45** | | **26** | | **71** | |

*Социјална структура родитеља ученика*

*на почетку школске године*

-Индивидуални пољопривредници..................................54

-Индустријски и занатски радници................................15

-Незапослени ...................................................................1

-Самост. занатска делатност ............................................1

Напомена: Структура је дата према занимању оца ученика или мајке уколико ученик нема оца. Незапослени су у случају да ниједно од родитеља нема сталан посао.

*Породична ситуација ученика:*

|  |  |  |  |  |  |
| --- | --- | --- | --- | --- | --- |
| Ученик живи са оба родитеља | Без једног родитеља  (отац+мајка) | Без оба родитеља | Деца рођена ван брака | Разведени родитељи | СВЕГА |
| 65 | / | / | / | 6 | **71** |

*Успех ученика на почетку школске године који је донет у Дом*

|  |  |  |  |  |
| --- | --- | --- | --- | --- |
| Одлични | Врло добри | Добри | Довољни | СВЕГА |
| 17 – 23,94% | 23 – 32,39% | 28 – 39,43% | 3 – 4,22% | **71** |

Просечан успех у претходној школској години ученика примљених у Дом био је врло добар, а просечна оцена 3,70, што је за нијансу било боље у односу на годину дана раније.

*е) Распоред ученика по васпитним групама и задужења васпитача*

Ученици примљени у Дом били су подељени у три васпитне групе:

**I васпитна група** – 22 ученика првог разреда, оба пола, различитих занимања, од чега 17 девојчица и 5 дечака. Просечна оцена васпитне групе на почетку школске године била је 3,96, што је за 0,11% боље него у претходној генерацији.

**II васпитна група** – 17 ученика другог разреда, оба пола различитих занимања, од тога 10 девојчица и 7 дечака и 7 девојчица четвртог разреда, што је укупно 24 ученика. Просечна оцена васпитне групе на почетку школске године била је 3,37, што је за 0,11% слабије него у истој васпитној групи годину дана раније.

**III васпитна група** – 20 ученика трећег разреда, оба пола и различитих занимања, од тога 11 девојчица и 9 дечака, и 5 ученика дечака четвртог разреда, што је укупно 25 ученика. Просечна оцена васпитне групе на почетку школске године била је 3,83, што је боље за 0,13 у односу на претходну годину у трећој васпитној групи..

За рад са првом васпитном групом био је задужен васпитач Горан Боторић а од 1. октобра Маријана Бешевић, за рад са другом васпитном групом био је задужен васпитач Милован Чекеревац и за рад са трећом васпитном групом била је задужена васпитачица Славица Манојловић.

**III. ВАСПИТНО-ОБРАЗОВНИ РАД СА УЧЕНИЦИМА**

Реализацију садржаја васпитно-образовног рада остваривали су васпитачи заједно са директором Дома. Ова реализација је остваривана на бази годишњег Плана рада Дома и месечних програма рада васпитача који су сачињени на почетку школске године а сваког месеца конкретизовани, као и на бази писаних припрема које су васпитачи сачињавали свакодневно.

Васпитно-образовни рад је оствариван у оквиру 40 часовне радне недеље и обухватао је:

1. *Непосредни васпитни рад са ученицима*

Обухватао је 30 сати недељно, и био подељен на следеће послове и задатке:

1) активности у васпитној групи у форми индивидуалног или групног рада са ученицима на реализацији програма васпитног рада – 5 часова.

2) пружање различитих облика индивидуалне подршке и помоћи ученицима – 6 часова.

3) инструктивни рад са ученицима/помоћ ученицима у учењу – 4 часа.

4) рад са свим ученицима дома на пословима дежурног васпитача

– 12 часова.

5) реализацију слободних активности (рад у секцијама, интересним групама, клубовима, трибинама и др.), организацију догађаја и припрема ученика за такмичења – 3 часа.

Обзиром да је у једној смени радио само један васпитач, те је неопходно било планирати да највећи број часова непосредног рада са ученицима буде предвиђен за рад са свим ученицима. Ова расподела послова по сатима била је више оријентациона и васпитачи је се стриктно нису могли придржавати, јер је то и немогуће, пошто врсту и дужину већине дневних послова и радних задатака васпитача у Дому ипак диктира непосредни живот.

*2 - Индиректни педагошки рад васпитача*

У оквиру 40-часовне радне недеље, осим непосредног рада са ученицима, васпитачи су обављали и следеће послове:

1) учествовање у раду стручних органа дома, тимова и комисија; 2 часа

2) стручно усавршавање; 1 час

3) припремање и планирање васпитног рада; 1 час

4) вођење евиденције и документације васпитача; 3 часа

5) сарадња са родитељима, школом и локалном средином; 2 часа

6) обављање других послова које утврди установа према својим специфичностима 1 час

Индиректни педагошки рад је лакше планирати и придржавати се планиране расподеле послова, него када је реч о непосредном васпитном раду.

Садржај васпитно-образовног (педагошког рада) реализовали су васпитачи заједно са директором Дома.

Реализација свих садржаја васпитног рада остваривала се континуирано до 15. марта, када је због увођења ванредног стања и одласка ученика из Дома прекинута.

Рад васпитача био је организован по сменама. У свакој смени радио је по један васпитач, који је истовремено радио са својом васпитном групом, а као дежурни васпитач координирао рад свих присутних ученика у Дому. На овом принципу се организује рад у мањим домовима, јер од броја ученика зависи број васпитних група, односно број васпитача, па је због малог броја васпитача немогуће да у истој смени раде два васпитача.

Правилним приступом ученицима васпитачи су настојали да остваре позитивне утицаје на ученике и тиме допринесу развоју физички и психички здраве личности.

У реализацији садржаја васпитно-образовног рада посебна пажња је поклањана координацији рада васпитача у остваривању јединствених ставова, чиме је обезбеђено њихово јединствено деловање и позитиван утицај на ученике.

Васпитно-образовни рад са ученицима одвијао се током целе недеље укључујући и дане викенда али због малог броја васпитача није било могуће организовати и ноћно дежурство васпитача, па је у времену од 22,30 – 6,00 часова, надзор над ученицима вршио радник обезбеђења. Од 18. фебруара након добијања сагласности од стране Министарства просвете – Сектора за ученички и студентски стандард у Дому је организована приправност васпитача у ноћним сатима, пошто због малог броја васпитача није могуће организовати њихово ноћно дежурство. Радно време васпитача је проширено са 22,30 часова радним данима и недељом до 23,00 часа изузев петком када је радно вереме до 24,00 часа као што је и суботом.

## *Рад са васпитном групом*

*Педагошке активности са васпитном групом*

Од школске 2015/16. школске године донекле је промењена структура Годишњег програма рада, која је подељена уместо на три програмска подручја, како је раније било, сада на четири програмске области али то није битније утицало на укупан садржај васпитног рада васпитача са ученицима.

На педагошким активностима са васпитним групама планирана је обрада по 35 тема и то:

Програмска област I васп.група II васп.група III васп.група

А.) Адаптација на живот у дому ....7 5 5

Б.) Учење и школска успешност ...7 10 10

В.) Животне вештине ...................14 10 12

Г.) Живот у заједници.................... 7 10 8

Укупно је је планирано да буде обрађено са свим васпитним групама:

А.) Адаптација на живот у дому ........................17 тема

Б.) Учење и школска успешност .......................27 теме

В.) Животне вештине ........................................36 теме

Г.) Живот у заједници.........................................25 теме

Али планови педагошких активности васпитача са васпитном групом нису у потпуности реализовани због увођења ванредног стања и прекида редовне наставе у школама, због чега је од 16. марта Дом престао са непосредним радом са ученицима који су отишли својим кућама.

Преглед реализованих педагошких активности по васпитним групама:

Прва васпитна група:

А.) Адаптација на живот у дому ........................7 тема

Б.) Учење и школска успешност .......................7 тема

В.) Животне вештине .........................................7 тема

Г.) Живот у заједници........................................ 2 теме

УКУПНО РЕАЛИЗОВАНО: 23 Садржаја од планираних 35.

Друга васпитна група:

А.) Адаптација на живот у дому .......................5 тема

Б.) Учење и школска успешност .......................9 тема

В.) Животне вештине .........................................6 тема

Г.) Живот у заједници........................................ 3 теме

УКУПНО РЕАЛИЗОВАНО: 23 Садржаја од планираних 35.

Трећа васпитна група:

А.) Адаптација на живот у дому .......................5 тема

Б.) Учење и школска успешност .......................7 тема

В.) Животне вештине .........................................8 тема

Г.) Живот у заједници........................................ 6 тема

УКУПНО РЕАЛИЗОВАНО: 26 Садржаја од планираних 35.

Присуство педагошким акитивностима било је редовно у све три васпитне групе, а повремена одсуствовања ученика била су углавном оправдана.

Учешће ученика у педагошким активностима и интресовање за обрађиване садржаје, мењали су се у зависности од тема.

Педагошке активности одржаване су једном седмично а програмски садржаји обрађени су најпре на нивоу целе васпитне групе, а касније су понављани и разрађивани са мањим групама ученика. Најчешће место активности била је учионица, али су педагошке активности, нарочито са мањим групама, организоване и у собама ученика, у другим домским просторијама, домском парку и игралишту; али и изван дома: Дому културе, на спортским полигонима и сл.

Најчешће коришћене методе су: разговор, указивање, усмеравање, подстицање, охрабривање, уверавање, саветовање, анализа, психолошка радионица...

Запажања васпитача су да су педагошке активности како на нивоу целе васпитне групе, тако и са мањим групама ученика имале васпитног смисла и ефекта, упркос чињеници да је са појединим ученицима било веома тешко радити, да их је тешко било анимирати и да су њихово интересовање и партиципација у раду групе били слаби, што је иначе дугогодишње искуство које се битније не мења са школским годинама.

*Индивидуални рад са ученицима*

Индивидуални рад са ученицима обављан је свакодневно, у свим приликама и на сваком месту. Најчешће место на којима је обављан индивидуални васпитни рад са ученицима, поред канцеларије васпитача, су различите просторије дома: собе, учионице, трпезарија, као и домски парк и игралиште итд... али и изван круга дома: Дом културе, улица, спортски терени, школе, Дом здравља...

Планирани индивидуални разговори са ученицима, разговори са посебним разлозима и поводима, обављани су ређе и у зависности од потребе.

Овај вид васпитног рада са ученицима је далеко делотворнији, ефикаснији и примеренији од групног рада у ситуацијама специфичних разлика и потреба ученика.

Обављено је у просеку око 10,5 индивидуалних разговора васпитача са ученицима у току школске године а на нивоу целог ученичког колектива. У првој васпитној групи 12 разговора по ученику у току школске године, у другој васпитној групи у просеку 7 разговора и у трећој васпитној групи 12 разговора по ученику у току школске године, који су евидентирани у Дневницима васпитног рада васпитача. Укупно је у дневницима васпитног рада евидентирано 756 разговора са ученицима. У односу на претходну годину тај број је нешто мањи али имајући у виду да је непосредни рад Дома са ученицима прекинут 16. марта а да је до краја другог полугодишта остало још три месеца тај број би био знатно већи у редовним околностима. Контаката и комуникације као и васпитних разговора васпитача са ученицима након увођења ванредног стања било је повремено али у знатно мањој мери и у другачијим околностима и о специфичним темама.

Утисак васпитача је да се већи васпитни ефекат на ученике постиже непосредним, спонтаним, непланираним разговорима, у којима ученици бивају искренији, отворенији, комуникативнији, па се тако постиже и већи васпитни ефекат.

Али наравно било је и доста ситуација када је за индивидуални рад са ученицима била потребна и озбиљна претходна припрема и планирање, па и консултације, прибављање информација и помоћ са стране. У случајевима озбиљних проблема или поремећаја у понашању ученика приступало се посебном надзору и праћењу и континуираним разговорима са ученицима у дужем временском периоду и у том процесу остваривана је и сарадња са родитељима ученика, наставницима, центром за социјални рад и другим субјектима.

## *Слободне активности ученика*

Слободне активности ученика одвијале су се организовано кроз рад секција, организоване одласке у позориште, биоскоп, спортске терене, игранке, приредбе, такмичења и спонтано или уз организацију самих ученика, а уз надзор васпитача.

У току школске године организован је у дому рад **спортских секција** и то:

1. Одбојкашке секције,
2. Кошаркашке секције,
3. Секције за мали фудбал,
4. Шаховске секције,
5. Секције за стони тенис.

Поред спортских у Дому је радила и **Културно-забавна секција** која је обједињавала различите садржаје, активности и интересовања ученика:

* литерарна;
* музичка;
* рецитаторска;
* драмска;
* ликовна;
* новинарска;

*Културно-забавна секција*

У раду секције је учествовало 10 ученика, од чега 9 девојака и само 1 дечак, што је значајно мање интересовања ученика у односу на претходну годину када је њих 19 учествовало у неким видовима активности ове секције. Ученици су имали на располагању 5 телевизора, 2 музичка уређаја, 5 рачунара, штампач итд. за задовољавање својих културно-забавних потреба и интересовања и ради информисања о друштвеним збивањима. У дому су организовани различити забавни садржаји као што су игранке и диско вечери.

У оквиру активности Културно-забавне секције ученици су правили зидне новине у Дому и излагали своје радове а као посебно значајан резултат рада ове секције је издавање 14 броја домског листа „ДОМЧЕ“ који је изашао почетком априла када су ученици већ одавно напустили Дом због увођења ванредног стања и прекида наставе у школама. Из истог разлога претходне школске године није одржана регионална смотра и такмичење ученика у културно-уметничком стваралаштву за шта смо се као Дом припремали у неколико категорија.

Четрнаести број домских новина био је први који је комплетно штампан у боји, по чему је визуелно и естетски био бољи од претходних. Изашао је из штампе месец и по раније него што су претходни бројеви, јер смо планирали да га представимо на културно-уметничкој домијади, која нажалост није ни одржана. Ученици су накнадно у априлу и мају током ванредног стања имали прилику да добију на поклон свој примерак домских новина, чиме је и на тај начин одржана веза између њих и дома.

Због настале епидемиолошке ситуације и увођења ванредног стања у земљи и неодржавања планираних такмичења у културно-уметничком стваралаштву, тешко је оценити квалитет рада и домете активности културно-забавне секције у претходној школској години.

*Одбојкашка секција*

У рад одбојкашке секције било је укључено 12 ученика и то 9 дечака и три девојчице. У поређењу са претходном школском годином интересовање за активност у овој секцији било је приближно исто. Посебно смо разочарани што међу ученицама није било више заинтересованих за активност у овој секцији, што се понавља другу годину за редом. У току јесени и пролећа, за време повољнијих временских услова, активност секције одвијала се на игралишту за мале спортове у кругу Дома. У зимском периоду активности секције обављале су се у сали основне школе Милинко Кушић у Ивањици и основне школе Сретен Лазаревић у Приликама.

На „Регионалној домијади“ која је требало да се одржи крајем марта, спремали смо екипу у мушкој конкуренцији, али нажалост до такмичења није дошло.

*Кошаркашка секција*

У рад кошаркашке секције било је укључен само 9 ученика, 8 дечака и само 1 девојчица, што је још мање интересовање него претходне године које је такође било мање него годину раније. Активности секције су се одвијале у зимском периоду у салама основних школа, као и у случају одбојкашке секције. Нисмо учествовали на регионалном такмичењу домова у кошарци које је одржано у Ивањици 14. марта, чији смо били успешан домаћин и организатор, пошто није било могуће саставити иоле озбиљан тим за наступ. Пошто су у току радови на проширењу и адаптацији отвореног домског кошаркашког терена, надамо се да ће у наредном периоду уз боље услове бити и већег интересовања ученика за овај колективни спорт.

### *Секција за мали фудбал*

Највеће интересовање као и претходних година, владало је за рад секције за мали фудбал. У раду секције учествовао је 22 ученика, од чега 16 дечака и 6 девојака. Рад секције одвијао се током целе школске године. Исто као и у претходне две секције активности су се одвијале на отвореном игралишту Дома у периоду лепшег времена. У току зимског периода рад ове секције се одвијао у салама основних школа у Ивањици. Учествовали смо у обе конкуренције на „Регионалној домијади“ и достојно репрезентовали наш дом а посебно у женској конкуренцији где су наши домкиње пружиле одличне партије. И поред тога што је у раду секције учествовало само шест девојака успели смо да саствимо екипу, која је иако у непотпуном саставу, практично без резерви на регионалној домијади у Ужицу освојила друго место.

*Секција за стони тенис*

Пошто Дом има сопствену салу (просторију) за стони тенис са потребном опремом и реквизитима, стоним тенисом се бавила већина ученика Дома а у раду секције активно је учествовало 13 ученика и то 6 девојчица и 7 дечака. У току школске године набавили смо и нови сто за стони тенис.

Активност секције одвијала се у току целе школске године. Учествовали смо у обе конкуренције на „Регионалној Домијади“ и појединачно и екипно. Девојчице су екипно освојиле четврто место а у појединачној конкуренцији Јелић Маријана је била друга. Домијада је одржана у Ивањици а наш Дом је сходно томе био организатор и домаћин такмичења.

### *Шаховска секција*

У Дому су постојали добри услови за рад шаховске секције пошто Дом поседује више шаховских табли, шаховске сатове и могућност да се активност секције несметано одвија у току целе школске године. У раду шаховске секције учествовало је 14 ученика, дупло више него претходне године, од чега 10 дечака и 4 девојчице. На „Регионалној домијади“ такмичили само се екипно и појединачно у мушкој конкуренцији и појединачно у женској. Дечаци су екипно освојили 3. место на домијади а у појединачној конкуренцији Раичевић Лука је био други. Са чиме можемо бити веома задовољни.

Имајући у виду величину нашег дома и интересовање ученика за спортске активности које је задњих година опало, као и формат такмичења која се одвијају на нивоу региона где поред нашег дома учествује још 13 домова, где ми спадамо у ред мањих, резултати које смо постигли на домијадама у претходној години су према нашој оцени више него задовољавајући.

***Сарадња са школама и родитељима ученика***

Важну компоненту у раду Дома чинила је сарадња са школама, која је остваривана у континуитету током целе школске године. Циљ ове сарадње био је да се ученицима пружи помоћ у разрешавању појединих проблема везаних за савлађивање градива, уредно похађање наставе и сл. Васпитачи су имали следећи број посета школама: 16 (прва васпитна група), 8 (друга васпитна група) и 6 (трећа васпитна група), у току школске године. Забележене су такође и посете наставника и одељенских старешина ученика, нашем дому. Овај број посета школама од стране васпитача је на нивоу од годину дана раније али имајући у виду да је редован рад школа и дома био краћи за три месеца него што је уобичајено и што су васпитачи у комуникацији са одељенским старешинама имали приступ оценама ученика без одласка у школу, можемо рећи да је сарадња била интензивнија.

На почетку школске године, приликом пријема ученика у Дом, одржан је родитељски састанак са свима родитељима, што је устаљена пракса последњих петнаестак година, на којем су родитељи упознати са најважнијим сегментима боравка ученика у Дому а потом су и васпитачи одржали састанке са родитељима ученика своје васпитне групе.

Значајну улогу у раду Дома имала је индивидуална сарадња са родитељима ученика. Циљ ове сарадње је био да родитељи дају пуни допринос у сагледавању и разрешавању укупне проблематике живота и рада ученика у дому а посебно постизање што бољих резултата ученика у школи и решавање разноврсних свакодневних појединачних проблема проистеклих из боравка ученика у Дому. У току школске године обављено је 460 појединачних разговора са родитељима ученика, што је у просеку износило око 6,5 разговора по ученику, што је за чак 34 % мање него претходне године а разлог је у већ више пута навођеној чињеници обустављања наставе у школама и одласку ученика из Дома.

За разлику од сарадње са школама које су ученици похађали, која се одвијала готово свакодневно и без посебних тешкоћа, па се може рећи да је била успешна односно корисна по ученике, када је реч о сарадњи са родитељима, оцена је Педагошког већа да је та сарадња, иако задовољавајућа, могла бити и боља, нарочито у случајевима појединих ученика са којима је било проблема у раду. Један мањи број родитеља ученика није увек показивао спремност да у довољној мери комуницира са васпитачима или је та комуникација и сарадња каснила и до ње долазило тек када настану проблеми са ученицима.

Ипак у целини гледано и сарадња са родитељима ученика била је задовољавајућа и појединачни проблеми у комуникацији са њима нису оставили озбиљније негативне последице по ученике.

***Библиотека Дома***

Домска библиотека поседује све лектире потребне ученицима за сва четири разреда средње школе у више примерака, као што поседује и одговарајуће енциклопедије, речнике, збирке задатака и књиге из домаће и светске књижевности ван обавезне школске лектире. У току школске године набављено је још један мањи број нових књига. Библиотека поседује и одговарајући број књига стручне и педагошке литературе.

Коришћење библиотеке од стране ученика било је на ниском нивоу. Из библиотеке је у току школске године издато укупно само 56 књига што је за око 33% мање него претходне године. Највише књига узели су ученици прве васпитне групе, њих 16 – 27 књига. ученици завршних разреда, трећа васпитна група њих 10 узело је из библиотеке на читање 16 књига, и на крају ученици друге васпитне групе њих 8 користило је само 13 књига из домске библиотеке. И ово велико смањење у односу на годину дана раније последица је прекида наставе у школама и одласка ученика из Дома због вирусне епидемије.

Годинама уназад смањује се интересовање ученика за коришћење књига из библиотеке, криза читања је очигледна. Број издатих књига у школској 2019/20. години смањио се за око трећину у односу на 2-3 године раније. Без обзира што једну књигу након издавања из библиотеке користи више ученика, веома забрињава чињеница да се драстично смањује коришћење библиотеке и читање књига. Ову негативну појаву донекле ублажује чињеница, да ученици користе и интернет у циљу читања школске лектире, пошто један део тих књига се може наћи и у електронском облику.

***Васпитно-дисциплинске мере и награђивање ученика***

У току школске 2019/2020. године Васпитно-дисциплинска комисија, која је надлежна да првостепено изриче васпитно-дисциплинске мере према ученицима, изрекла је само једну васпитно-дисциплинску меру – укор пред искључење, у односу на претходне две године заредом када је изречено по шест истих укора. Мера укора пред искључење из Дома изречена је ученици првог разреда – прва васпитна група због понављања више различитих прекршаја кућног реда. У школској 2019/20. години, није било ученика који су искључени из Дома, што је случај већ пету годину за редом, са чиме свакако морамо бити посебно задовољни. Изречено је и 7 укора васпитача као блаже васпитно-дисциплинске мере које самостално изричу васпитачи за ученике своје васпитне групе, што је за 11 укора мање него претходне године. У првој васпитној групи изречено је 2 укора, у другој васпитној групи 4 укора и у трћој васпитној групи 1 укор. Ученицима је у току школске године изречено и 16 опомена васпитача, као најблажих васпитно дисциплинских мера, од чега највише према ученицима треће васпитне групе.

Закључак је Педагошког већа да су изречене васпитно-дисциплинске мере позитивно утицале на даље понашање ученика, како оних који су били укорени тако и осталих ученика. Радује нас чињеница да није било драстичних случајева непоштовања обавеза и прекршаја кућног реда. Није било случајева другог и трећег нивоа насиља између ученика, као ни значајније штете на имовини Дома коју су ученици починили. На крају другог полугодишта на Педагошком већу је вршена анализа ефеката изречених васпитно-дисциплинских мера од стране васпитно-дисциплинске комисије и констатовано да су оне биле оправдане и да су имале позитивне ефекте на даље понашање ученика али изречене мере нису укидане.

Можемо закључити да је у току 2019/20. школске године понашање ученика у Дому било на задовољавајућем нивоу што је оцена и васпитача појединачно а и Педагошког већа. Није било понављања повреда обавеза ученика, односи између ученика, између ученика и запослених, такође су били углавном примерни.

Педагошко веће је на крају школске године похвалило чак 27 ученика, што је 5 похвала мање у односу на претходну годину. Од овог броја похваљено је 11 ученика из прве васпитне групе, 8 ученика из друге и чак 8 ученика из треће васпитне групе. Када је реч о наградама, њих 13 је награђено, 3 ученика из прве, 5 ученика из друге и 5 ученика из треће васпитне групе а за укупно понашање током школске године и активности и резултате постигнуте у дому и школи. У односу на претходну школску годину награђено је 7 ученика мање. Такође је проглашен и награђен ученик генерације. У протеклој школској 2019/20. години је то била ученица Гимназије **Ђурашевић Драгана**.Звање спортисте генерације равноправно су понели **Јелић Мила и Маринковић Слађан**. Избор спортисте генерације извршили су гласањем ученици, док је избор ученика генерације обавило Педагошко веће а у складу са правилником.

Ученици су награђени књигама, школским прибором, мајицама са домским обележјима, као и улазницама за позориште и биоскоп, а ученик и спортисти генерације награђени су и новчано. Такође и протекле школске године, као што је пракса у Дому дуги низ година, ученици су бирали и изабрали најбољу домску другарицу и најбољег друга.

***Здравствена и социјална заштита ученика***

Здравственој и социјалној заштити ученика у Дому поклоњала се велика пажња. О здравственој и социјалној заштити ученика бринули су се васпитачи и директор Дома у сарадњи са Домом здравља и Центром за социјални рад.

Примарне активности у овој области биле су превентивно деловање, које се огледало кроз: обезбеђење одговарајућег нивоа опште и личне хигијене, хигијене соба, редовну замену постељине, контролу здравственог стања ученика, контролу хигијенско-санитарних услова рада у кухињи на припремању здраве хране, као и и санитарно-здравствена контрола радника који раде са животним намирницама, а у складу са законом.

Један број педагошких активности у све три васпитне групе бавио се овом проблематиком. Посебна пажња посвећивана је ученицима који потичу из социјално осетљивих и угрожених породица и у неколико наврата пружана им је и одговарајућа материјална помоћ.

До избијања пандемије и увођења ванредног стања било је прехлада и сезонских инфекција вирусних или бактеријских међу ученицима током јануара и почетком марта месеца али није било компликација нити последица које смо могли уочити.

Тако можемо закључити да је План рада Дома у овој области реализован у складу са могућностима установе и уоченим потребама ученика.

***Безбедност ученика и превенција насиља***

Дом је посебну пажњу посветио бризи за очување безбедности ученика у сваком погледу и спречавању насиља између ученика и према ученицима. Посебне обавезе и одговорности у том смислу имали су директор, васпитачи и радници обезбеђења али и сви остали запослени као и сами ученици. Обавезе и одговорности запослених у погледу безбедности ученика и спречавања насиља између ученика и према ученицима прописане разним правилницима а најдетаљније Правилником о мерама, начинима и поступцима заштите и безбедности ученика у Дому. Права и обавезе ученика прописани су такође Правилником о кућном реду и Правилима понашања.

Дом је у складу са својим могућностима пружао сву потребну заштиту и уточиште ученицима који потичу из породица у којима су поремећени односи због насиља, алкохолизма, болести и сл. За ученике посебно тешког имовног стања, на принципу солидарности, омогућене су одговарајуће олакшице у партиципацији трошкова смештаја и исхране и пружена потребна финансијска помоћ.

Ради превенције насиља, злостављања и занемаривања установа је упознала све запослене, ученике и родитеље са њиховим правима, обавезама и одговорностима, прописаним законом, Правилником о протоколу и другим подзаконским и општим актима.

Запослени су својим квалитетним радом (васпитно-образовним, стручним и другим радом) и применом различитих метода, облика рада и активности обезбеђивали подстицајну и безбедну средину за живот и рад ученика.

Васпитачи су избором одговарајућих садржаја и начина рада доприносили стицању квалитетних знања и вештина и формирању вредносних ставова за узајамно разумевање, уважавање различитости, конструктивно превазилажење сукоба и др. и обезбеђивали заштиту ученика од произвољног или незаконитог мешања у његову приватност, породицу, дом или преписку, као и заштиту од незаконитих напада на његову част и углед.

Програмом превенције насиља посебно се бавио и тим запослених у установи задужен за то а ова проблематика је расправљана и на Педагошком већу. Због одсуства тежих случајева насиља у установи и задовољавајућег нивоа безбедности ученика посебно смо задовољни и поносни.

У протеклој школској години није било евидентираних случајева угрожавања безбедности ученика, нити другог и трећег нивоа насиља у било ком облику, док су случајеви насиља на првом почетном нивоу успешно заустављани, решавани и отклањани на нивоу установе.

***Исхрана ученика***

Посебна пажња поклањана је квалитету исхране ученика. Исхрана ученика је један од најбитнијих сегмената живота и рада ученика у Дому и од њеног квалитета зависио је правилан развој и здравље ученика.

У раду кухиње и припреми оброка за ученике поштовали су се нормативи које прописује Министарство просвете у погледу квалитета и квантитета оброка као и сви савремени хигијенско санитарни стандарди у складу са захтевима одговарајућих институција.

Јеловници су усклађивани са нормативима исхране ученика и студената у установама ученичког и студентског стандарда. У састављању јеловника водило се рачуна о разноврсности намирница које се користе у исхрани. Сви ученици Дома имали су обезбеђена сва три оброка дневно током целе школске године.

Дом је испуњавао и поштовао одговарајуће санитарно-хигијенске и епидемиолошке услове у раду кухиње, а у складу са захтевима Завода за заштиту здравља студената Универзитета у Београду и Завода за заштиту здравља Чачак. Санитарни прегледи радника обављали су се у складу са законом два пута годишње а бактериолошка и хемијска анализа намирница које се користе у исхрани обављала се једном месечно, као и контрола прибора, радних површина и руку запослених који раде у кухињи. Узорци хране која се издаје ученицима чували су се у складу са законом. У кухињи се свакодневно обављала дезинфекција прибора и радних површина. Радницима у кухињи обезбеђена је адекватна обућа и одећа и пружена им сва потребна техничка подршка и помоћ како би своје послове и задатке обављали на квалитетан начин а у интересу ученика корисника услуга исхране.

У току претходне школске године није било никаквих тешкоћа у раду кухиње и исхрани ученика. Незадовољство мањег броја ученика појединим намирницама у исхрани било је уобичајено, ствар укуса и навика.

У раду кухиње примењивали су се међународни стандарди ХАЦЦП и ИСО 9001/2015.

***Успех ученика у школи на крају школске године***

У школској 2019/20. години, ученици Дома постигли су следећи успех у школи:

ПРВА ВАСПИТНА ГРУПА

Укупно ученика: 23

Са позитивним успехом: 23 – 100%

Одличних: 7 – 30,43%

Врло-добрих: 10 – 43,48%

Добрих: 6 – 26,09%

Довољних: /

Просечна оцена групе: 3,99

*(3,53 био просек претходне године)*

ДРУГА ВАСПИТНА ГРУПА

Укупно ученика: 24

Са позитивним успехом: 24 – 100%

Одличних: 11 – 45,83%

Врлодобрих: 9 – 37,50%

Добрих: 4 – 16,67%

Довољних: /

Просечна оцена групе: 4,29

*(3,38 био просек претходне године)*

ТРЕЋА ВАСПИТНА ГРУПА

Укупно ученика: 24

Са позитивним успехом: 24 – 100%

Одличних: 5 – 20,83%

Врло-добрих: 8 – 33,33%

Добрих: 11 – 45,83

Просечна оцена групе: 3,70

*(3,75 био просек претходне године)*

**НА НИВОУ ДОМА**

**Укупно ученика: 71**

**Са позитивним успехом: 71 –100%**

**Одличних: 23 – 32,39%**

**Врлодобрих: 27 – 38,03%**

**Добрих: 21 – 29,58%**

**Просечна оцена: 3,99**

***(3,55 био просек претходне године)***

У Дому је на крају школске године било 71 ученик. Сви ученици су положили разред, и то сви у јуну, тако да није било ученика који су пали на поправни испит. Није наравно, било ни ученика који су понављали разред, као ни претходне две године. Одличних ученика било је 23, што је за 7 више него претходне школске године. Врло-добрих је било 27 ученика што је за 9 више него годину дана раније. Просечна оцена на нивоу прве васпитне групе била је за 0,46 већа него претходне године. На нивоу друге васпитне групе просечна оцена је била је чак за 0,91% већа него годину пре тога, а на нивоу треће васпитне групе просечна оцена је била мања за 0,05% него претходне школске године. Просечна оцена на крају школске године, на нивоу укупног ученичког колектива била је знатно већа, за 0,44% него школску годину раније.

Успех у првој васпитној групи на крају школске године био је незнатно бољи за 0,03 у односу на успех са почетка школске године, што није уобичајено, обзиром да се радило о ученицима првог разреда који углавном дођу са бољим успехом из основне школе него што га остваре у првом разреду средње. Просечна оцена школског успеха у другој васпитној групи је била је знатно већа на крају школске године него на почетку и то за 0,92. Успех у трећој васпитној групи је био за 0,13 лошији него успех васпитне групе на почетку школске године. Ради се значи о просечној оцени школског успеха. И на крају, на почетку школске године заједнички просек оцена свих ученика био је 3,72 а на крају школске године 3,99, што значи да је просечна оцена била 0,27 већа на крају школске године него на почетку. Имајући у виду све ове наведене бројке и чињенице можемо закључити да је успех на крају школске године био задовољавајући и изнад просека у последњих неколико година. Колико је побољшање последица истинског знања и труда било ученика или васпитача тешко је рећи. Треба имати у виду да је дошло до прекида редовне наставе у школи и да су критеријуми оцењивања ученика у школама сигурно били блажи него што би били да се школска година одвијала у редовним околностима до њеног краја.

Ипак гледано дугорочно, у дужем временском раздобљу, последњих 7-8 година успех ученика у школи је побољшан у односу на период од пре 10 и више година. Може се рећи да је ово побољшање успеха унеколико последица боље структуре ученика која се уписује у Дом, пошто постоји конкуренција и они са слабијим успехом не добију место у Дому, али сигурно је донекле и резултат бољих услова за рад и учење у Дому.

Успех ученика који станују у Дому је константно бољи од успеха ученика средњих школа у нашој општини, који станују код родитеља или су изнајмили приватни смештај, што смо више пута анализирали и утврдили.

***Стручно усавршавање васпитача***

У току школске 2019/20. године, велика пажња посвећена је и стручном усавршавању и оспособљавању васпитача за реализацију програма васпитног рада.

У циљу усавршавања васпитача за васпитно-образовни рад, Педагошко веће утврдило је програм усавршавања васпитача. Васпитачи и директор Дома на седницама Педагошког већа у циљу стручног усавршавања припремили су и разматрали 4 теме, у циљу размене искустава и унапређења васпитног рада и то:

1. „Планирање и програмирање васпитног рада са ученицима“; предавач: Славица Манојловић, васпитачица, реализација обављена у октобру.
2. „Праћење и вредновање резултата васпитног рада“; Предавач: Милован Чекеревац, васпитач, реализација обављена у новембру.
3. „Карактеристике групног рада са ученицима“; предавач: Маријана Бешевић, васпитач, реализација у децембру.
4. „Рад и значај Педагошког већа у васпитном раду у дому“; предавач: Горан Боторић, директор, реализација у фебруару

У току претходне школске године, васпитачи су присуствовали и на 2 семинара. Један дводневни семинар је одржан у Чачку у организацији Центра за стручно усавршавање запослених у образовању. Теме семинара биле су бројне:

1. „Основе социо-когнитивних теорија мотивације“.
2. „Функционални и дисфункционални стилови мотивације“.
3. „Стрес и дисфункционалне стратегије у суочавању са школским неуспехом“.
4. „Наставничка самоефикасност“.
5. „Анксиозни поремећаји и психосоматске сметње на дечијем и адолесцентном узрасту“.
6. „Подршка ученицима са синдромом подбацивања“.
7. „Подршка у превладавању школске фобије“.
8. „Примена учених концепата и техника на примерима конкретних случаја“.

Семинару су присуствовали све троје васпитача.

Други семинар одржан је на Златибору у јуну, на којем је поред васпитача присуствовао и директор установе. Тематика семинара бавила се општом проблематиком васпитног рада у домовима ученика а посебно:

1. „Појачан васпитни рад у Дому“.
2. „Планирање каријере“.
3. „Како развити отпорност на социјалне притиске вршњака“.
4. „Суплементи“.
5. „Анксиозност“.
6. „Акцидентне кризе“.
7. „Зашто је важно развијати позитивну климу у Дому“.
8. „Успешно учење у средњим техничким школама“.
9. „Активности домова у каријерном вођењу ученика“.

Може се закључити да се и овом сегменту рада у установи у претходној школској години посвећивала велика пажња, што је свакао имало и имаће даље ефекте у правцу квалитета васпитног рада са ученицима.

**Педагошко веће**

Носилац целокупног васпитно-образовног рада у дому је било Педагошко веће. Оно је највиши стручни орган, а чине га сви васпитачи и директор Дома.

Педагошко веће се бавило укупном педагошком проблематиком Дома, почев од програмирања рада, организовања васпитно-образовног рада, па све до вредновања васпитно-образовних резултата.

Рад Педагошког већа се остваривао кроз седнице на којима је реализован план рада већа. На дневном реду седница нашло се чак 84 тачке. Све одлуке Педагошког већа доношене су једногласно.

У току протекле школске године Педагошко веће је одржало 12 седница. Педагошко веће се бавило укупном проблематиком васпитно-образовног рада у Дому и у том смислу доносило потребне одлуке у циљу унапређења васпитно-образовног процеса и решавања конкретних проблема у раду са ученицима. Сви сегменти васпитног рада са ученицима били су заступљени кроз дневни ред седница Педагошког већа, на којима су вршене потребне анализе, предузимане одговарајуће мере у превентивном смислу и у правцу решавања насталих проблема.

На седницама Педагошког већа обрађене су и теме из области васпитања ученика у дому у циљу стручног усавршавања васпитача.

План и програм рада Педагошког већа у школској 2019/2020. години остварени су у целини а дневни ред седница, које су држане након увођења ванредног стања, донекле је измењен у односу на уобичајени и прилагођаван је актуелној ситуацији и потребама Дома и ученика

***Вођење педагошке документације***

Педагошка евиденција и документација је важан и саставни део радног процеса, неизбежна потреба и стручна обавеза. Она омогућава праћење и вредновање процеса и ефеката васпитног рада.

Педагошка евиденција је вођена у складу са законом, уредно, прецизно и правовремено.

Од од школске 2015/16. године донекле су промењени обрасци евиденције у Дневнику васпитног рада. Тачније, промењена је само структура прописаног Годишњег програма рада, па је уместо три програмска подручја, Годишњи програм рада подељен сада на четири области. Васпитачи су се лако прилагодили тим променама, пошто је сам садржај Годишњег програма рада остао скоро исти. Вођење педагошке документације и евиденције, одвијало се без тешкоћа.

Поред законом прописане и обавезне евиденције, васпитачи су имали и своју интерну евиденцију о уеницима, како своје васпитне групе тако и заједничку за све ученике Дома као што су евиденција присуства ученика на часовима учења, евиденција уплата и материјалних задужења, евиденција одласка и повратка ученика од куће, одласка и повратка из града и друго.

Након завршетка школске године, извршен је преглед педагошке документације, Дневника васпитног рада, Књиге дежурства и Матичне књиге, од стране директора дома, ради провере комплетности и правилности евиденције.

Поред адекватног вођења педагошке евиденције, иста је правилно чувана а након завршетка школске године и архивирана.

**IV. ОСТАЛЕ АКТИВНОСТИ ДОМА У ТОКУ ШКОЛСКЕ ГОДИНЕ**

***Сарадња са другим установама и организацијама***

У васпитно-образовном раду у циљу здравствене и социјалне заштите ученика остварена је и неопходна сарадња са Домом здравља, Црвеним крстом и Центром за социјални рад. Са свим установама сарадња је била континуирана током целе школске године а по потреби и интензивна, нарочито са Црвеним крстом и Центром за социјални рад због једног броја ученика са одговарајућим социјалним проблемима. Дом је појединим ученицима који су социјално угрожени помагао финансијски у неколико наврата током школске године, тако што су ослобађани од обавезе плаћања трошкова смештаја и исхране.

Сарадња и комуникација са Министарством просвете Републике Србије, била је такође квалитетна и одвијала се у складу са потребама и обавезама установе а на корист ученика и запослених.

У раду установе присутна је била и сарадња са локалном самоуправом, црквом, органима МУП-а, Заводом за заштиту здравља, Удружењем за бригу о деци са посебним потребама и другим установама, организацијама, стручним службама и појединцима.

Дом је посебну сарадњу имао са другим Домовима ученика из региона Западне Србије, а највише са Домовима ученика из Пожеге, Ужица, Краљева, Трстеника, Крушевца, Чачка...

***Рад Управног одбора***

У току школске 2019/20. године одржано је укупно 4 седница Управног одбора, од чега су две седнице одржане у јесен 2019. године, две у зиму 2020. године.

Управни одбор се на својим седницама бавио укупном проблематиком рада установе и доносио одговарајуће одлуке из своје надлежности, потребне за квалитетно и несметано одвијање живота и рада и функционисања Дома.

Управни одбор је на свакој седници био информисан о раду установе, а вршио је и анализу реализације Годишњег плана рада и усвајао одговарајуће извештаје. Све одлуке Управног одбора доношене су једногласно.

Управни одбор није имао примедби у погледу рада установе у овом периоду и постојала је добра комуникација и сарадња између чланова Управног одбора с једне стране и директора установе и служби Дома с друге стране.

Постојао је ипак проблем у раду Управног одбора пошто је он радио у некомплетном саставу. Управни одбор по закону броји 7 чланова али је један члан Управног одбора биран испред оснивача због одсељења из Ивањице поднео оставку одмах након његовог конституисања а у августу 2019. године и Председник Управног одбора, као и трећи члан испред оснивача поднели су оставке. Тако је Управни одбор од тада радио у непотпуном саставу само са члановима испред родитеља ученика и запослених. Процедура избора новог Управног одбора обављена је у јесен 2019. године и у новембру су подаци достављени Министарству просвете – Сектор за ученички и студентски стандард, али нови Управни одбор по тим предлозима није именован.

***Домска слава и испраћај матураната***

У мају месецу, Дом је прославио своју домску славу, установљену 2003. године, Светог Ћирила и Методија и истовремено обележио 71 годину од оснивања и непрекидног рада установе, (колико је било и ученика у Дому на крају школске године). Протекле школске године због ванредног стања у земљи, одсуства ученика из Дома и актуелне епидемиолошке ситуације, Домска слава и Дан Дома обележени су најскромније могуће без присуства ученика и гостију, уз присуство само запослених.

Пошто није било уобичајене прославе на којој смо претходних година практиковали да прогласимо и наградимо најбоље ученике то смо у првој недељи јуна организовали свечану вечеру за ученике завршне године приликом које је обављено и награђивање и похваљивање оних најбољих и најуспешнијих током школске године. Тада је проглашен и награђен и ученик генерације, била је то ученица Драгана Ђурашевић. Награду спортисте генерације равноправно су поделили ученици Мила Јелић и Слађан Маринковић. Њих троје су поред књига добили и прикладне новчане награде. Проглашени су и најбољи друг и најбоља другарица по избору ученика. Све ово забележено је и у домским новинама које су тада подељене присутним матурантима. Том приликом су сви ученици завршне године средње школе, који напуштају Дом, што је одавно установљена пракса, такође награђени са по мајицом која је имала домско обележје и другим ситним поклонима.

***Упис ученика у Дом***

Од 8. до 20. јула, примане су пријаве за смештај ученика у Дом у школској 2020/2021. години. Након истека рока за подношење докумената, комисија за упис је извршила бодовање и рангирање пријављених кандидата. На конкурс се пријавило 75 ученика, 49 девојчица и 26 дечака, што је за 2 ученика мање него претходне године али за 11 ученика више него што ће бити смештајни капацитет Дома у новој школској години.

Пету годину за редом сва расположива места су попуњена у јулу, тако да није било августовског уписног рока. Након прве расподеле у дом је примљен 61 ученик од чега 40 девојчице и 21 дечак а три непопуњена места, два за девојчице и једно за дечаке, остављена су за ученике из осетљивих друштвених група који су конкурисали а нису добили смештај. У августу су попуњена и та три преостала места пошто су управо толико две девојчице и један дечак поднели доказе да припадају некој од друштвено осетљивих група. У дом је тако после завршених конкурса крајем августа примљен укупан предвиђен број ученика, њих 64 од чега 42 девојчице и 22 дечака. Крајем августа од Министарства просвете захтевано је да се Дому повећа капацитет на стварни од 70 места а који је био смањен по конкурсу из епидемиолошких разлога а имајући у виду комбиновану форму одвијања наставе у средњим школама где ученици једне недеље иду у школу а друге прате наставу на даљину. Уколико би том нашем захтеву било удовољено могли би примити још 6 ученика у Дом, четири дечака и две девојчице који су остали без смештаја а у Дому би и поред тога опет био мали број ученика пошто би ученици наизменично пратили наставу од куће.

У склопу уписа ученика а пред почетак нове школске године обављене су све неопходне техничке, административне и друге припреме за нову школску годину, при чему се посебно водило рачуна о упутству Министарства просвете које се односило на посебне мере у вези епидемиолошке ситуације у земљи и превенције вирусних инфекција.

***Обављени радови и припреме за нову школску годину***

У току летњег школског распуста обављени су разноврсни углавном ситни радови на текућем одржавању објеката и опреме. Извршене су све потребне поправке и замена оштећеног инвентара. Извршене су неопходне набавке материјала, реквизита и инвентара неопходних за почетак нове школске године.

У другој половини августа обављени су радови на замени керамичког пода каменим на улазима у спаваонице и службеном улазу у домске просторије. Каменом је саниран и део тротоара на помоћном објекту који је био пропао. У току су радови на проширењу и адаптацији отвореног домског игралишта, који су почели у другој половини августа и који ће надамо се бити завршени до краја септембра. За овај пројекат установа је конкурисала код Министарства просвете у октобру 2019. године, после чега су нам почетком ове године одобрена потребна средства у износу од 3.128.000 динара. Постојеће мање игралиште за колективне спортове са лоптом, биће проширено на стандардне димензије терена за кошарку, који ће моћи да се користи и за мали фудбал и одбојку. Са једне стране игралишта биће урађена и заштитна ограда. Асфалтни терен биће обложен гуменим гранулатом из безбедносних разлога а у поступку је и набавка нових кошаркашких конструкција са таблама и обручевима. По завршетку радова ученицима ће, иако на отвореном бити на располагању адекватан терен за кошарку, мали фудбал и одбојку, а на истом ће моћи да играју и тенис и бадминтон.

Поред овога извршене су и друге ситније набавке пре свега инвентара и реквизита за потребе смештаја и исхране ученика. Обављени су и бројни радови на чишћењу и уређењу унутрашњег простора као и спољњег окружења. Током летњег распуста велика пажња посвећена је и естетици домског окружења, одржавањем зеленила, травњака, постојећег дрвећа и цвећњака.

**V. РЕАЛИЗАЦИЈА ПЛАНА РАДА ДОМА**

Анализу реализације Плана рада дома у школској 2019/2020. години, вршило је Педагошко веће више пута у сфери своје надлежности и констатовало да се План рада реализује успешно и према предвиђеној динамици, што је био случај све до половине марта. Након прекида наставе у школи и одласка ученика из Дома због увођења ванредног стања у земљи, дошло је нагло и до прекида реализације планираних активности и програма рада Дома. Дом је после 15. марта наставио са радом али у специфичним околностима, без присуства ученика, смањеним радним ангажовањем запослених највише у форми дежурства а један део запослених један део послова обављао је и од куће.

Управни одбор је такође, више пута, разматрао одговарајуће извештаје који су се односили на План рада Дома и пратио реализацију истог.

Закључак је да су се живот и рад у Дому одвијали у доброј атмосфери током целе школске године, да је учињен напредак на плану побољшања стандарда посебно ученика али и запослених, и да је Дом успешно радио а План рада Дома у школској 2019/20. години у првом делу школске године реализован је у потпуности а потом измењено и у складу са специфичним околностима насталим због вирусне пандемије.

Основни проблеми Дома остају и даље исти, они из претходних година, које је неопходно решавати у наредном периоду а то су: имовинско правни односи, односно земљишно разграничење Дома са осталим правним субјектима из окружења и даље побољшавање смештајних услова у смислу смањења броја лежајева по собама. Наравно постоји потреба за даљим побољшањем и унапређењем укупних услова, односно свих сегмената домског живота и рада ученика, што је перманентан циљ и обавеза установе.

На другој страни, у наредном периоду потребно је решавати и неке кадровске проблеме као што су недостатак васпитача и стручног сарадника, као и мањак једног радника на пословима одржавања хигијене. Због забране запошљавања у јавном сектору која је још увек на снази, до сада није било могуће решити ове проблеме.

**ЗАМЕНИК**

**ДИРЕКТОР** **ПРЕДСЕДНИКА**

**ДОМА** **УЧЕНИКА** **УПРАВНОГ ОДБОРА**

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

/**Горан Боторић/** **/Милован Чекеревац/**